நேகா மங்கனி

**நேகா மங்கனி** (*Neha Mankani*) பாக்கித்தானைச் சேர்ந்த ஓர் மருத்துவச்சியும் மற்றும் பிபிசியின் உத்வேகம் அளிக்கக்கூடிய உஅலகின் 100 பெண்கள் பட்டியலில் இடம் பெற்றவர். மருத்துவச்சிகளின் முக்கியத்துவத்தை ஊக்குவிப்பதற்கும், நோயாளியின் பராமரிப்புக்கான நிதியை திரட்டுவதற்கும் கூடுதலாக, மருத்துவச்சிகள் மற்றும் சுகாதாரத்தில் காலநிலை மாற்றத்தின் தாக்கங்கள் குறித்து கவனத்தை ஈர்க்கவும் இவர் பணியாற்றியுள்ளார்.

## கல்வி
நேகாவின் குடும்பம் இவரது கல்விக்கு தொடர்ந்து ஆதரவளித்தது. இலாகூர் மேலாண்மை அறிவியல் பல்கலைக்கழகத்தில் சமூக அறிவியலில் இளங்கலை பட்டம் பெற்றார். பின்னர் இவர் அமெரிக்காவிற்கும் பிற நாடுகளுக்கும் இடையிலான கலாச்சார உறவுகள், கலாச்சார இராஜதந்திரம் மற்றும் கலாச்சாரத் திறனை மேம்படுத்துவதை நோக்கமாகக் கொண்ட பல அமெரிக்க கலாச்சார பரிமாற்றத் திட்டங்களில் ஒன்றான புல்பிரைட் பள்ளியில் பயின்றார். கொலம்பியா பல்கலைக்கழகத்தில் பொது சுகாதாரத்தில் முதுகலைப் பட்டம் பெற்றார். இவர் சர்வதேச மருத்துவச்சிகள் கூட்டமைப்பின் இளம் தலைவர்கள் திட்டத்திலும் பங்கேற்றார்.

## தொழில் வாழ்க்கை
தனது முதுகலைப் பட்டத்தைப் படிக்கும் போது, நேகா உகாண்டா அகதிகள் முகாமில் ஒரு கோடை காலத்தில் பணியாற்றினார். தனது முதுகலைப் பட்டம் பெற்ற பிறகு, நேகா லேடி டஃபெரின் மருத்துவமனை மருத்துவச்சித் திட்டத்தில் சேர்ந்தார். நோயாளிகளுக்கு உதவுவதற்காக தனது நண்பர்கள் மற்றும் குடும்பத்தினரிடையே ஒரு சிறிய நிதியை சேகரிக்கத் தொடங்கினார்.

நேகா மங்கனி 2015 ஆம் ஆண்டில் பாக்கித்தானில் பின்தங்கிய சமூகங்களுக்கு தாய்வழி சுகாதார மருத்துவ நிலையங்களை நடத்தத் தொடங்கினார்.

பிரசவத்திற்கு முந்தைய, பிரசவத்திற்குப் பிந்தைய மற்றும் குழந்தை சுகாதாரத்தை பராமரிக்க முடியாத குடும்பங்களுக்கு நிதி உதவியை வழங்குவதற்காக மங்கனி 2019 ஆம் ஆண்டில் கராச்சியில் *மம்மா பேபி ஃபண்ட்* என்ற தொண்டு நிறுவனத்தை நிறுவினார்.

2020 ஆம் ஆண்டில், நேகா கராச்சி நகருக்கு அருகில் காணப்படும் ஒரு சிறிய தீவான பாபா பிட் தீவில் நோயாளிகளுக்கு சிகிச்சை அளிக்க பயணம் செய்யத் தொடங்கினார். மருத்துவச்சி தொழிலுக்கு கூடுதலாக, நேகா மற்ற நோயாளிகளுக்கு சிகிச்சை அளிப்பதன் மூலமும், பேரிடர் மீட்புத் திட்டங்களைத் தயாரிப்பதன் மூலம் சமூகத்திற்கும் சேவை செய்துள்ளார்.

2021 ஆம் ஆண்டு நிலவரப்படி, நேகா சிந்து மருத்துவமனை மற்றும் சுகாதார வலையமைப்பின் முதன்மை பராமரிப்பு அமைப்புகளில் மருத்துவச்சி திட்டங்களை அமைத்து நிர்வகிக்க பணியாற்றி வந்தார்.

2022 ஆம் ஆண்டில், சிந்து மாகாணத்தில் ஏற்பட்ட வெள்ளப்பெருக்கின் மத்தியில் பராமரிப்பு அளித்த மருத்துவச்சிகள் குழுவில் இவரும் இருந்தார். இந்தப் பணியின் ஒரு பகுதியாக, வெள்ளத்தால் பாதிக்கப்பட்ட பகுதிகளுக்கும், உள்நாட்டில் இடம்பெயர்ந்தோர் முகாம்களுக்கும் சென்று, குழந்தைகளைப் பெற்றெடுப்பதற்கான பொருட்களை வழங்கினார். இவரது முயற்சிகள் குறித்து ஒரு சிறு ஆவணப்படம் தயாரிக்கப்பட்டது. டிசம்பர் 2022 இல் பிபிசி இவரை இரண்டாவது முறையாக நேர்காணல் செய்தது. அதில் இவர் பாக்கித்தான் பெண்களிடையே நிலவும் ஊட்டச்சத்து குறைபாட்டின் தாக்கங்கள் குறித்து விவாதித்தார்.

நேகா மங்கனி சர்வதேச மருத்துவச்சிகள் கூட்டமைப்பு, உலகளாவிய ஆரோக்கியத்தில் பெண்கள், தெற்காசியாவிற்கான புஷ் பிரச்சாரத்தின் பிராந்திய ஒருங்கிணைப்பாளர், மற்றும் பாக்கித்தானின் கராச்சி அத்தியாயத்தின் மருத்துவச்சிகள் சங்கத்தின் தலைவர் போன்ற பதவிகளில் இருக்கிறார். மார்ச் 2024 இல், கலிபோர்னியாவின் கோலெட்டாவில் நடந்த அனைத்துலக பெண்கள் நாள் கொண்டாட்டத்தில் பேச நேகா மங்கனி அமெரிக்கா சென்றார்.

## அங்கீகாரம்
2021 ஆம் ஆண்டில், உலகளாவிய சுகாதாரத்தில் பெண்கள் அமைப்பு வழங்கிய *பியாண்ட் அப்ளாஸ்: ஹெராயின்ஸ் ஆஃப் ஹெல்த்* 2021 விருதை வென்ற ஏழு பெண் சுகாதாரப் பணியாளர்களில் மங்கனியும் ஒருவர்.

மார்ச் 2023 இல், மங்கனி பாக்கித்தானின் அமெரிக்கத் தூதரகம் வழங்கிய 2023 துணிச்சலான பெண் பட்டியலில் இடம் பெற்றார். நவம்பர் 2023 இல், மங்கனி பிபிசியின் உத்வேகம் அளிக்கக்கூடிய 100 பெண்கள் பட்டியலில் இடம் பெற்றார்.

## மேற்கோள்கள்

பகுப்பு:வாழும் மக்கள்
பகுப்பு:பாக்கித்தானியர்கள்